इक बारी दपैह्री दी रुट्टी खाइयै में युनिवर्सिटी च काफी पीने लेई गेआ उठी। राए होर उत्थें पैह्ले गै बैठे दे हे। उ’नें मिगी सारत कराई ते में उ’न्दे कोल जाइयै बेही गेआ। थोढ़े चिरै परैंत्त, दिक्खने च शैल इक अंगरेज कुड़ी अपनी दौं-त्रौं स्हेलड़ियें कन्ने, साढ़े कन्ने आह्ले टेबल पर आई गेई। ओह् कुड़ी मेरे इक पाकिस्तानी दोस्त दी गर्ल-फैंड ही, इसलेई जिसलै उसें इक-दूए अ’ल्ल दिक्खेआ, तां हस्सियै, मुंडी इलाइयै इक-दूए गी ‘विश’ कीता। राए होरें गी इस गल्ला दा पता नेईं लग्गा, ओ समझन लगी पे शैद ओह् कुड़ी उ’नेंगी दिक्खियै हस्सी ऐ। फ्ही के हा? राए होरें गी कुर्सी पर बैठे दे जियां बट्ट पौन लगी पे। कदें सज्जै पासै ते कदें खब्बै पासै होन, तां जे उन्दियां नजरां उस कुड़ी दी नजरें कन्ने मिलन। में एह् सब दिक्खियै बी बड़ा अनजान बनी गेआ। राए होरें नचिंत होने लेई मीं पुच्छेआ--’शर्मा जी, तुस इस कुड़ी गी जानदे ओ?’